Río Draa

O **río Draa**, ou **Daraa**, **Oued Drâa**, ou  **Dra** (en árabe ** وادي درعة** — Dra°a; en bérber ⴷⵔⴰ - Dra) é o río máis longo de Marrocos (e de Alxeria, xa que en gran parte do seu percorrido fai de fronteira entre ambos os dous países).

Nace no Alto Atlas e, tras un curso duns 1100&nbsp;km,  desemboca no océano Atlántico.

## Xeografía 
Tras o seu nacemento, o río ábrese paso entre os montes Saghro e Sirua, no macizo do Anti-Atlas, escavando o canón de Jeneg Taghia. Salvado o canón, baña a cidade de Agdz, onde empeza o val do Draa propiamente dito. Durante os seguintes 200&nbsp;km convértese nunha sorte de cadea de oasis, chea de palmeirais e hortas, contrastando poderosamente coas secas e avermelladas montañas circundantes.

miniatura|290px|esquerda|O río Draa, con detalle do seu nacemento.

O val encóntrase rodeado por alcázares (*ksur* ou *ksar*: castelo, fortaleza) construídos en adobe. Destacan Zagora e Mhamid, a chamada *porta do deserto*, situada ao final do val. Tamén Tamenougalt, antiga capital dos amazigh (bérberes), que foron os primeiros poboadores de Marrocos.

O Draa é un curso de auga singular: no século X era o río máis longo de Marrocos, discorrendo desde o seu nacemento no Alto Atlas cara ao sur polo que hoxe é a fronteira alxeriana formando, no seu curso medio, parte do actual límite alxeriano-marroquí ao longo duns 390&nbsp;km, para despois virar cara ao oeste, durante centenares de quilómetros, e desembocar no océano Atlántico formando, no seu último treito, a fronteira norte do territorio de Cabo Juby.

Durante os últimos mil anos as condicións climáticas da zona alteráronse poderosamente, de forma que na actualidade as súas augas fíltranse nas areas do deserto pasado Mhamid, e proseguen o seu curso de forma subterránea, dirixíndose durante máis de 600&nbsp;km cara ao Atlántico, coa súa desembocadura á altura de Tan Tan. Hoxe en día, só en anos de chuvia excepcional o Draa regresa ao seu antigo leito.

### As tres seccións do Draa 
* **Alto Draa**: cos afluentes Dadés, Uarzazat e Ait Duchen, que drenan as ladeiras sur do centro do Atlántico e a ladeira norte da rexión (Anti-Atlas).
* **Draa medio**: de Uarzazat, os seus afluentes únense nun só brazo que atravesa os chans moi duros do Anti-Atlas, formando unha sucesión de desfiladeiros e depresións, chamados *feijas*, onde están os oasis; aí encóntrase é o fermoso val do Draa, onde a estrada N9 percorre os illotes de verde a 92 metros de Agdz a Zagora, e despois a 108&nbsp;km de Zagora a Mhamid.
* **Baixo Draa**: é a parte máis longa e máis seca, porque está lonxe dos picos nevados do Alto Atlas. Esta sección é un verdadeiro uadi (río temporal), e o seu fluxo depende das perturbacións climáticas estacionais; cun alto caudal e inundacións no inverno e un nulo fluxo no verán, onde a demanda de auga é importante e crucial para a agricultura e o gando.

### Poboación no val 
Entre 100&nbsp;000 e 200&nbsp;000 persoas viven no val, dedicadas fundamentalmente á agricultura. O cultivo predominante no val son as palmeiras produtoras de dátiles. Cultívanse tamén cereais, legumes e diversas especies de árbores, como tamarindos, loureiros e acacias.

## Historia 
O Draa é coñecido desde os antigos romanos, que o chamaron *Darat*. Publio Cornelio Escipión Emiliano Africano Menor Numantino (en latín, *Publius Cornelius Scipio Aemilianus Africanus minor Numantinus*) (185 a.C.-129 a.C.), máis coñecido como Escipión Emiliano, comandante en África, confiou ao historiador Polibio unha frota para explorar as costas marroquís; este dixo que vira crocodilos.

As tres partes en que se divide a conca están incluídas no que o viaxeiro, xeógrafo, militar e historiador español Luis del Mármol Carvajal (Granada, 1524-Vélez-Málaga, 1600) chamou "Numidia", que distingue claramente de "Barbaria".

Da zona do baixo Draa proviña unha tribo árabe coñecida como os *Beni Saad* (ou saadís), que adquiriron gran poder económico grazas á súa intermediación no comercio caravaneiro do ouro. Os *Beni Saad* fundaron unha dinastía que expandiu o seu poder por todo Marrocos (1554), e loitou contra os intentos de colonización dos portugueses. As suntuosas tumbas dos sultáns saadís encóntranse en Marrakech.

## Galería de imaxes 

Vallee du draa.jpg|Unha vista do val do río Draa
Dra-oase.PNG|Oasis no val do Draa
زاكورة marooc.jpg|O río Draa en Zagora 
The river draa.JPG|Unha vista do río Draa
Drâa embouchure.JPG|O río Draa a 500 m da súa desembocadura

## Notas 
## Véxase tamén